
                             ΔΕΛΤΙΟ ΤΥΠΟΥ
Επίσκεψη στο Summer Camp της Βασιλικής κατά την υλοποίηση του προγράμματος «Ανακαλύπτοντας το Ιόνιο»

Στο πλαίσιο της παρακολούθησης της υλοποίησης του προγράμματος «Ανακαλύπτοντας το Ιόνιο: Οι Θαλάσσιοι Εξερευνητές της Λευκάδας» και σε συνεννόηση με τον Δήμαρχο Λευκάδας, Δρ. Ξενοφώντα Βεργίνη, η Αντιδήμαρχος κα Μαρία Μαργέλη και η Ειδική Συνεργάτιδα του Δημάρχου, Περιβαλλοντολόγος κα Δήμητρα Πούλου, επισκέφθηκαν, τη Δευτέρα 17 Αυγούστου 2026, το Summer Camp του Δήμου Λευκάδας στη Βασιλική. Οι δράσεις περιβαλλοντικής εκπαίδευσης υλοποιούνται σε συνεργασία με την Περιβαλλοντική Οργάνωση «ΓΑΛΑΖΙΟ ΒΕΝΘΟΣ».

Κατά την επίσκεψη είχαν την ευκαιρία να παρακολουθήσουν από κοντά την εφαρμογή του εκπαιδευτικού προγράμματος και τις βιωματικές δραστηριότητες των παιδιών, καθώς και να ενημερωθούν για την οργάνωση των δράσεων και την εφαρμογή των προβλεπόμενων μέτρων ασφάλειας, ιδιαίτερα κατά τις δραστηριότητες που πραγματοποιούνται στο θαλάσσιο περιβάλλον.

Μέσα από το πρόγραμμα, τα παιδιά γνωρίζουν τη θαλάσσια βιοποικιλότητα του Ιονίου, τα λιβάδια Ποσειδωνίας και τα παράκτια οικοσυστήματα της περιοχής, ενώ παράλληλα καλλιεργούν, μέσα από παιχνίδι, παρατήρηση και δράσεις πεδίου, τη γνώση και τον σεβασμό για τη θάλασσα και το φυσικό περιβάλλον του τόπου τους.

Η παρουσία εκπροσώπων του Δήμου στον χώρο υλοποίησης έδωσε τη δυνατότητα για άμεση εικόνα της πορείας του προγράμματος και ανταλλαγή απόψεων με τους υπευθύνους σχετικά με την εκπαιδευτική διαδικασία και την ασφαλή συμμετοχή των παιδιών.

Ο Δήμος Λευκάδας στηρίζει δράσεις που συνδυάζουν τη δημιουργική απασχόληση των παιδιών με την περιβαλλοντική εκπαίδευση και συμβάλλουν στην ανάπτυξη περιβαλλοντικής συνείδησης και υπεύθυνης στάσης απέναντι στη θάλασσα και τον φυσικό πλούτο της Λευκάδας.

